Na n‑yaʼa xaʼa,
te io ɨɨn viko ñayiu Israel,
te juaʼan Jesús ñuu nani Jerusalén.
Ijan,
yatni nuu nani Yeʼe Tkachi,
katuu ɨɨn tanque kaʼnu ñuʼu ndute.
Ñayiu ka jaʼan tnuʼu hebreu danani tanque jan Betesda.
Yundute jan io oʼon portal.
Ijan n‑ka kaa kueʼe xa kueʼe ñayiu kuʼu.
Ñayiu kuaa,
ñayiu yakua,
ñayiu n‑xiʼí ndaʼa‑i n‑xiʼí xeʼe‑i.
Xndetu‑i nahora na kanda nuu ndute.
Danaa,
xo juun ɨɨn ángel,
ia xinokuechi nuu Ianyuux.
Xo juun‑ia tanque,
xa dakanda‑ia ndute.
Na yaʼa xa dakanda‑ia ndute,
te davaʼa nga ñayiu keé kiʼna nuu nuu ndute,
te ndvaʼa‑i davaʼa nga kueʼe tnaʼa‑i.
Te ijan n‑xo ndetu ɨɨn seyɨɨ.
Xá n‑kuu oko xaun uni kuia kuʼu‑s.
Na n‑xini Jesús se kuʼu kaa ijan,
n‑kutnuni ini‑ia xa da kaa‑s n‑kuu kueʼe kuia.
N‑xijan tnuʼu‑ia nuu‑s:
—¿Juini‑n xa ndvaʼa‑n a?
N‑jaʼan se kuʼu:
—Dito,
ñayo ñayiu io xa kandeka ñaʼa‑i jɨʼɨn hora kanda ndute.
Nɨni juaʼan‑da,
te kiʼna ka ɨnka ñayiu keé nuu ndute.
N‑jaʼan Jesús:
—Ndokoo.
Ndoneʼe yuu‑n te kaka.
Hora ijan ni,
n‑ndvaʼa‑s.
N‑ndoneʼe‑s yuu‑s te n‑xika‑s.
Te kɨu ijan kuu kɨu ndetatu ñayiu Israel.
Xijan kuu xa n‑ka jaʼan se fariseu nuu se n‑ndvaʼa:
—Kɨu ndetatu‑ro kuu.
Jaʼan tnuʼu taʼu tniu xa ni ɨɨn ñayiu maxku kaneʼe‑i yuu‑i kɨu ndetatu‑ro.
N‑jaʼan‑s:
—Se n‑ndadavaʼa ñaʼa n‑jaʼan xa ndoneʼe‑da yuu‑da te kaka‑da.
N‑ka xijan tnuʼu‑s:
—¿Jundu kuu se n‑jaʼan xa ndoneʼe‑n yuu‑n te kaka‑n?
Ko se n‑ndvaʼa,
ña xini‑s ndese kuu se n‑ndadavaʼa ñaʼa.
Chi xaxeʼe xa kueʼe ñayiu n‑xio ijan,
te juaʼan ni Jesús.
Dada n‑nanitnaʼa Jesús xiʼin se n‑ndvaʼa veñuʼu kaʼnu.
N‑jaʼan‑ia:
—Kundeʼa xa xá n‑ndvaʼa‑n vitna.
Maxku kada ka‑n xa uʼu,
nada kueʼe ka vida yaʼa‑n.
Te juaʼan se n‑ndvaʼa nuu se Israel,
te n‑xian tnuʼu‑s xa Jesús kuu se n‑ndadavaʼa ñaʼa.